	 Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos šaulių sąjungos (PV) (toliau – Perkančioji organizacija) vykdomo pirkimo Nr. 9820762 „Utenos Šaulių namų pastato fasado tvarkybos ir paprastojo remonto darbai“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra. Peržiūra prevenciniais tikslais atliekama tam tikra apimtimi.
Tarnyba, prevencine tvarka peržiūrėjusi Pirkimo dokumentus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų nuostatų.

1. Dėl Skelbime apie pirkimą pateiktos informacijos
1.1. Skelbime apie pirkimą (toliau – Skelbimas) 2.1.2 ir 5.1.2 papunkčiuose nurodyta: „Sutarties vykdymo vieta. Šalis: Lietuva. Bet kurioje konkrečios šalies vietoje“. Tačiau Pirkimo Specialiųjų sąlygų 2.1 papunktyje nurodytas pastato, kurio fasado tvarkybos ir paprastojo remonto darbai yra perkami, adresas „Maironio g. 8, Utena“ ir Pirkimo Techninėje užduotyje nurodyta: „3.1. Darbų atlikimo vieta 3.1.1. Maironio g. 8, Utena.“ Skelbimo 2.1.6 papunktyje Pašalinimo pagrindai nurodyta: „Pašalinimo pagrindų šaltiniai: Pirkimo dokumentas“, tačiau pašalinimo pagrindai nustatyti Pirkimo Europos bendrajame viešųjų pirkimų dokumente  (EBVPD)[footnoteRef:2], tuo tarpu Skelbimo 5.1.9 papunktyje Atrankos kriterijai nurodyta: „Pasirinkimo kriterijų šaltiniai: Europos bendrasis viešųjų pirkimų dokumentas (EBVPD), nors tiekėjų atrankos kriterijai nustatyti Pirkimo dokumentuose[footnoteRef:3].  [2:  Detaliau žr. instrukcijoje Skelbimas apie pirkimą (įkelta 2026 05 20) 15 skaidrė.]  [3:  Detaliau žr. Ten pat 21 skaidrė.] 

Vadovaujantis Įstatymo 35 straipsnio 3 dalimi: „Pirkimo dokumentų sudedamoji dalis yra <...> skelbimas apie pirkimą. <...> Tuo atveju, kai skelbime apie pirkimą <...> pateikta informacija neatitinka informacijos, pateiktos kituose pirkimo dokumentuose, teisinga laikoma informacija, nurodyta skelbime apie pirkimą <...>“ Tarnyba rekomenduoja patikslinti Skelbime nurodytą informaciją. 

2. Dėl pašalinimo pagrindų 
Tarnyba primena, kad vykdydami tarptautinės vertės ar supaprastintą (ne mažos vertės) pirkimą pirkimo vykdytojai turi taikyti Įstatymo 46 str. 7 d. nuostatą, kurioje nurodyta: „Perkančioji organizacija pašalina tiekėją iš pirkimo procedūros pagal šio straipsnio 4 ir 6 dalyse nurodytus pašalinimo pagrindus ir tuo atveju, kai ji turi įtikinamų duomenų, kad tiekėjas yra įsteigtas arba dalyvauja pirkime vietoj kito asmens, siekiant išvengti šio straipsnio 4 ir 6 dalyse nurodytų pašalinimo pagrindų taikymo.“ Daugiau informacijos galima rasti Tarnybos informaciniame pranešime „EBVPD papildytas punktu D3“. Pirkimo sąlygų 3 priede „Tiekėjų pašalinimo pagrindai“ privalomų tiekėjo pašalinimo pagrindų sąraše nėra, pagal atnaujintus EBVPD funkcionalumus, į atskirą punktą išskirto Įstatymo 46 straipsnio 7 dalyje nustatyto tiekėjų pašalinimo pagrindo. Taip pat šio priedo lentelės 1 punktas („Laikoma, kad tiekėjas arba jo atsakingas asmuo nuteistas už aukščiau nurodytą nusikalstamą veiką, kai dėl: <...> 2) tiekėjo, kuris yra juridinis asmuo, kita organizacija ar jos struktūrinis padalinys, vadovo, kito valdymo ar priežiūros organo nario ar kito asmens, turinčio (turinčių) teisę atstovauti tiekėjui ar jį kontroliuoti, jo vardu priimti sprendimą, sudaryti sandorį, asmens (asmenų), turinčio (turinčių) teisę surašyti ir pasirašyti tiekėjo finansinės apskaitos dokumentus, per pastaruosius 5 metus buvo priimtas ir įsiteisėjęs apkaltinamasis teismo nuosprendis ir šis asmuo turi neišnykusį ar nepanaikintą teistumą“) neatitinka Įstatymo 46 straipsnio 2 dalies 2 punkto, nes supaprastintų pirkimų atveju turėtų būti nurodoma: „2) tiekėjo, kuris yra juridinis asmuo, kita organizacija ar jos struktūrinis padalinys, vadovo ar dėl asmens (asmenų), turinčio (turinčių) teisę surašyti ir pasirašyti tiekėjo finansinės apskaitos dokumentus), per pastaruosius 5 metus buvo priimtas ir įsiteisėjęs apkaltinamasis teismo nuosprendis ir šis asmuo turi neišnykusį ar nepanaikintą teistumą“. Rekomenduotina patikslinti Pirkimo sąlygų 3 priedą pagal atnaujintą Tarnybos pavyzdinę tiekėjo pašalinimo pagrindų lentelę.

3. Dėl kvalifikacijos reikalavimo
Tarnyba pažymi, kad vadovaujantis Lietuvos Respublikos statybos įstatymo 18 straipsnio 6 dalimi „Būti ypatingųjų ar neypatingųjų statinių, esančių kultūros paveldo objekto teritorijoje, jo apsaugos zonoje, kultūros paveldo vietovėje, statybos rangovu gali juridiniai asmenys, turintys teisę būti ypatingųjų statinių statybos rangovu. Ypatingųjų ar neypatingųjų statinių, esančių kultūros paveldo objekto teritorijoje, jo apsaugos zonoje, kultūros paveldo vietovėje, statybos rangovų kvalifikacijos atestatų išdavimo ir kilmės valstybėje turimos teisės pripažinimo tvarką, išduoto kvalifikacijos atestato ir teisės pripažinimo dokumento keitimo, galiojimo sustabdymo, galiojimo sustabdymo panaikinimo ir galiojimo panaikinimo tvarką, suderinęs su kultūros ministru, nustato aplinkos ministras, laikydamasis šio įstatymo 22 straipsnyje nustatytų reikalavimų. Atestavimą ir teisės pripažinimą atlieka Vyriausybės įgaliota institucija ar įstaiga“, tačiau Pirkimo sąlygų 4 priedo „Tiekėjų kvalifikacijos reikalavimai ir reikalaujami kokybės bei aplinkos apsaugos vadybos sistemų standartai“ (toliau - Pirkimo sąlygų 4 priedas) Kvalifikacijos reikalavimų lentelėje nėra keliamas kvalifikacijos reikalavimas tiekėjui – atestuotai įmonei – dėl teisės verstis atitinkama veikla.
Atsižvelgdama į tai, Tarnyba rekomenduoja Kvalifikacijos reikalavimus papildyti reikalavimu tiekėjui pagal Lietuvos Respublikos statybos įstatymo 18 straipsnio 6 dalies nuostatas. Keičiant Pirkimo sąlygų 4 priedą, taip pat rekomenduojama patikslinti ir 3.1 punkto nuostatas: pakartotinai įsivertinti, ar darbams atlikti reikalingas tik vienas specialistas - darbų vadovas arba specialistas tvarkomiesiems statybos darbams, atsižvelgti į darbų specialisto bei užsienio šalių specialistų ir kitų sąvokų vartojimą ir (ar) išaiškinimą. Plačiau - Statybos darbų pirkimų gairėse https://vpt.lrv.lt/uploads/vpt/documents/files/mp/darbu_gaires.pdf. 

4. Kiti pastebėjimai
4.1. Pirkimo Specialiųjų sąlygų 2.2 papunktyje nurodyta: „Pirkimo apimtys ir reikalavimai apibrėžti techninėje užduotyje, pateiktoje specialiųjų pirkimo sąlygų 2 priede „Techninė užduotis“ ir kartu teikiamuose Lietuvos Šaulių Sąjungos Utenos Šaulių namų (KVR obj. kod. 43832) Maironio g. 8, Utenoje, tvarkybos darbų (remonto, restauravimo) (toliau – Tvarkybos darbų projektas) ir Lietuvos Šaulių Sąjungos Utenos Šaulių namų (KVR obj. kod. 43832) Maironio g. 8, Utenoje, paprastojo remonto (toliau – Paprastojo remonto darbų projektas) projektuose“, tačiau prie Pirkimo sąlygų nepridėti Sutarties specialiosiose sąlygose išvardyti priedai, taip pat prie Pirkimo sąlygų nepridėti Techninėje užduotyje išvardyti priedai, kurių informacija gali lemti pasiūlymo kainą. Atsižvelgdama į tai, kas išdėstyta, vadovaudamasi Įstatymo 35 straipsnio 4 dalimi, „Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia“, Tarnyba rekomenduoja prie Pirkimo sąlygų pridėti trūkstamus priedus ir juos paviešinti.


Atsižvelgdama į aukščiau nurodytą informaciją, Tarnyba rekomenduoja peržiūrėti ir patikslinti/pakeisti Pirkimo dokumentus pagal šioje Rekomendacijoje pateiktas pastabas. 
Visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:4] ir 4[footnoteRef:5] dalių nuostatomis.  [4:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [5:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 

